Prilikom uhićenja ozlijedio se hladnim oružjem kojim je prijetio te je nakon ukazane hitne medicinske pomoći prevezen u Opću bolnicu Pula.

Muškarac koji je jučer u Puli prijetio da će hladnim oružjem ozlijediti žensku osobu te pucati na policiju je Milan Štifanić. Kako piše Jutarnji list, riječ je o 47-godišnjaku kojega se povezivalo s nedavno uhićenim Stjepanom Prnjatom, kojega su u javnosti prozvali ‘hrvatskim Escobarom’.

“Pulska je policija postupajući po prijavi nasilja u obitelji i kaznenog djela prijetnje u 19 sati u Ulici 43. istarske divizije u Puli, uz uporabu sredstava prisile, uhitila 47- godišnjeg muškarca. Naime, po dolasku policijskih službenika na adresu prebivališta oko 17,50 sati muškarac se nalazio na katu obiteljske kuće odakle je prijetio policijskim službenicima hladnim oružjem kao i da će ozlijediti žensku osobu koja se nalazila s njim u stanu. Obzirom je muškarac prijetio i da će upotrijebiti vatreno oružje policijski službenici zatvorili su okolne ulice s ciljem zaštite života građana”, objavila je policija.

Muškarac je oko 19 sati ipak uhićen. Prilikom uhićenja ozlijedio se hladnim oružjem kojim je prijetio te je nakon ukazane hitne medicinske pomoći prevezen u Opću bolnicu Pula.

U tijeku je kriminalističko istraživanje.